Document ID: 32009G1219(01)

Reference:
19.12.2009
MT
Il-Ġurnal Uffiċjali tal-Unjoni Ewropea
C 311/1
RIŻOLUZZJONI TAL-KUNSILL
tas-27 ta’ Novembru 2009
dwar qafas imġedded għall-kooperazzjoni Ewropea fil-qasam taż-żgħażagħ (2010-2018)
2009/C 311/01
IL-KUNSILL TAL-UNJONI EWROPEA,
WAQT LI JFAKKAR
ir-Riżoluzzjoni tal-Kunsill u tar-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill, tas-27 ta' Ġunju 2002 li tistabbilixxi qafas għall-kooperazzjoni Ewropea fil-qasam taż-żgħażagħ (1), li kienet tinkludi l-applikazzjoni tal-metodu miftuħ ta' koordinazzjoni u l-integrazzjoni ta' kwistjonijiet dwar iż-żgħażagħ f'linji ta' politika oħrajn, u l-Patt Ewropew għaż-Żgħażagħ adottat mill-Kunsill Ewropew ta' Marzu 2005 (2) bħala wieħed mill-istrumenti li jikkontribwixxu għall-kisba tal-objettivi ta' Lisbona għat-tkabbir u l-impjiegi;
l-Aġenda Soċjali Mġedda mmirata lejn iż-żgħażagħ u t-tfal bħala prijorità prinċipali (3);
u WAQT LI JIRRIKONOXXI
il-konklużjonijiet tal-Kunsill u tar-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill, tal-11 ta' Mejju 2009 dwar l-evalwazzjoni tal-qafas attwali għall-kooperazzjoni Ewropea fil-qasam taż-żgħażagħ u dwar il-perspettivi futuri għall-qafas imġedded (4);
JILQA'
l-komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni intitolata Strateġija tal-UE għaż-żgħażagħ – Ninvestu u Nagħtu Setgħa. Metodu miftuħ ta’ koordinazzjoni mġedded biex jiġu indirizzati l-isfidi u l-opportunitajiet taż-żgħażagħ
 (5);
JIRRIKONOXXI li
1.
In-nisa u l-irġiel żgħażagħ għandhom rwol kruċjali fl-ilħuq tad-diversi sfidi soċjoekonomiċi, demografiċi, kulturali, ambjentali u teknoloġiċi li qed jiffaċċjaw l-Unjoni Ewropea u ċ-ċittadini tagħha llum u fis-snin li ġejjin. Il-promozzjoni tal-integrazzjoni soċjali u professjonali ta' rġiel u nisa żgħar fl-età hija parti essenzjali fil-kisba tal-objettivi tal-Istrateġija ta' Lisbona tal-Ewropa għat-tkabbir u l-impjiegi, filwaqt li fl-istess ħin ikunu promossi s-sodisfazzjon personali, il-koeżjoni soċjali u ċ-ċittadinanza attiva.
2.
Ir-Rapport tal-UE dwar iż-Żgħażagħ tal-2009 (6) juri li, għalkemm il-maġġoranza tal-Ewropej zgħażagħ ta' llum igawdu kondizzjonijiet ta' għajxien tajbin, għad hemm sfidi li jridu jintrebħu bħall-qgħad fost iż-żgħażagħ, żgħażagħ li ma jipparteċipawx fl-edukazzjoni jew it-taħriġ, il-faqar fost iż-żgħażagħ, livelli baxxi ta' parteċipazzjoni u rappreżentazzjoni taż-żgħażagħ fi fil-proċess demokratiku u diversi problemi tas-saħħa. It-tnaqqis fir-ritmu ekonomiku, bħal dak li beda fl-2008, x'aktarx li jkollhom impatt negattiv sinifikanti fuq iż-żgħażagħ u hemm ir-riskju li l-effetti jkunu għal perijodu fit-tul.
3.
Il-qafas attwali għall-kooperazzjoni Ewropea fil-qasam taż-żgħażagħ wera li huwa pjattaforma siewja għall-Istati Membri biexjindirizzaw kwistjonijiet relatati maż-żgħażagħ u li l-metodu miftuħ ta' koordinazzjoni, l-integrazzjoni ta' kwistjonijiet dwar iż-żgħażagħ f'oqsma ta' politika oħra u inizjattivi bħall-Patt Ewropew għaż-Żgħażagħ (7) iffaċilitaw approċċ flessibbli b'mod adatt għall-qasam taż-żgħażagħ, bir-rispett debitu għall-kompetenzi tal-Istati Membri u l-prinċipju ta' sussidjarjetà.
4.
Qafas imġedded li jistabbilixxi strateġija għall-kooperazzjoni Ewropea fil-qasam taż-żgħażagħ matul id-deċennju li ġej - filwaqt li jibni fuq il-progress li sar u fuq l-esperjenzi miksuba s'issa u filwaqt li jkompli jirrispetta r-responsabbiltà tal-Istati Membri għall-politika dwar iż-żgħażagħ - ser isaħħaħ aktar l-effiċjenza u l-effettività ta' tali kooperazzjoni u jipprovdi benefiċċji miżjuda għaż-żgħażagħ fl-Unjoni Ewropea, speċjalment fil-kuntest tal-Istrateġija ta' Lisbona għal wara l-2010.
5.
Huwa ta' importanza kruċjali li n-nisa u l-irġiel żgħażagħ kollha jkollhom il possibbiltà li jisfruttaw il-potenzjal tagħhom. Dan jinkludi mhux biss l-investiment fiż-żgħażagħ, permezz tal-introduzzjoni ta’ riżorsi akbar biex jiġu żviluppati oqsma ta’ politika li jaffettwaw liż-żgħażagħ fil-ħajja tagħhom ta’ kuljum u li jtejbu l-benesseri tagħhom, iżda wkoll ir-responsabbilizzazzjoni taż-żgħażagħ permezz tal-promozzjoni tal-awtonomija tagħhom u l-potenzjal taż-żagħżagħ li jikkontribwixxu għal tiġdid sostenibbli tas-soċjetà u għall-valuri u l-għanijiet Ewropej. Huwa jappella wkoll għal kooperazzjoni akbar bejn il-linji ta' politika dwar iż-żgħażagħ u oqsma ta' politika oħrajn rilevanti, b'mod partikolari l-edukazzjoni, l-impjiegi, l-inklużjoni soċjali, il-kultura u s-saħħa.
GĦALDAQSTANT JAQBEL li:
1.
Fil-perijodu sa u li jinkludi l-2018, l-objettivi ġenerali tal-kooperazzjoni Ewropea fil-qasam taż-żgħażagħ għandhom ikunu:
(i)
l-ħolqien ta' aktar opportunitajiet indaqs għaż-żgħażagħ kollha fl-edukazzjoni u fis-suq tax-xogħol, u
(ii)
l-promozzjoni ta' ċittadinanza attiva, l-inklużjoni soċjali u s-solidarjetà taż-żgħażagħ kollha.
2.
L-oqsma ta' azzjoni prinċipali li fihom għandhom jittieħdu l-inizjattivi huma mniżżlin hawn taħt u spjegati f'aktar dettall fl-Anness I għal dan:
—
Edukazzjoni u taħriġ;
—
Impjiegi u intraprenditorija;
—
Saħħa u benesseri;
—
Parteċipazzjoni;
—
Attivitajiet volontarji;
—
Inklużjoni soċjali;
—
Iż-żgħażagħ u d-dinja;
—
Kreattività u kultura.
3.
Filwaqt li tiġi rispettata r-responsabbiltà tal-Istati Membri għall-politika dwar iż-żgħażagħ u n-natura volontarja tal-kooperazzjoni Ewropea fil-qasam taż-żgħażagħ, il-kisba ta' dawn iż-żewġ objettivi ġenerali interkonnessi timplika approċċ doppju li jinvolvi l-iżvilupp u l-promozzjoni tagħhom it-tnejn:
(i)
inizjattivi speċifiċi fil-qasam taż-żgħażagħ - jiġifieri linji ta' politika u azzjonijiet li huma mmirati speċifikament lejn iż-żgħażagħ f'oqsma bħat-tagħlim mhux formali, il-parteċipazzjoni, l-attivitajiet volontarji, il-ħidma maż-żgħażagħ, il-mobilità u l-informazzjoni;
u
(ii)
inizjattivi ta' integrazzjoni - jiġifieri inizjattivi li jippermettu approċċ transettorali fejn jittieħed kont dovut ta' kwistjonijiet dwar iż-żgħażagħ meta jiġu fformulati, implimentati u evalwati linji ta' politika u azzjonijiet f'oqsma oħrajn ta' politika li għandhom impatt sinifikanti fuq il-ħajja taż-żgħażagħ. Jekk wieħed jibni fuq l-eżempju tal-Patt Ewropew għaż-Żgħażagħ, dimensjoni dwar iż-żgħażagħ tkompli tiġi integrata fl-Istrateġija ta' Lisbona għal wara l-2010 u fl-Aġenda Soċjali Mġedda kif ukoll fl-istrateġiji u programmi rilevanti tal-UE, bħall-qafas strateġiku ġdid għall-kooperazzjoni Ewropea fl-edukazzjoni u t-taħriġ, il-Linji Gwida dwar l-Impjiegi, l-Istrateġija tas-Saħħa u l-Aġenda għall-Kultura.
JISSOTTOLINJA li
1.
Il-kooperazzjoni fil-Politika Ewropea dwar iż-Żgħażagħ għandha tkun ankrata tajjeb fis-sistema internazzjonali tad-drittijiet tal-bniedem. Numru ta' prinċipji gwida għandhom jiġu osservati fil-linji ta' politika u l-attivitajiet kollha li jikkonċernaw iż-żgħażagħ, partikolarment l-importanza ta':
(a)
il-promozzjoni tal-ugwaljanza bejn is-sessi u l-ġlieda kontra l-forom kollha ta' diskriminazzjoni, ir-rispett għad-drittijiet u l-osservanza tal-prinċipji rikonoxxuti inter alia fl-Artikoli 21 u 23 tal-Karta tad-Drittijiet Fundamentali tal-Unjoni Ewropea;
(b)
konsiderazzjoni ta' differenzi possibbli fil-kondizzjonijiet tal-għajxien, il-ħtiġijiet, l-aspirazzjonijiet, l-interessi u l-attitudnijiet taż-żgħażagħ minħabba fatturi varji ,waqt li tingħata attenzjoni partikolari lil dawk li, għal raġunijiet differenti, jista' jkollhom anqas opportunitajiet;
(c)
ir-rikonoxximent li ż-żgħażagħ kollha huma riżorsa għas-soċjetà, u li jiġi invokat id-dritt taż-żgħażagħ li jipparteċipaw fl-iżvilupp ta' linji ta' politika li jaffetwawhom permezz ta' djalogu strutturat kontinwu maż-żgħażagħ u l-organizzazzjonijiet taż-żgħażagħ.
JAQBEL ULTERJORMENT li:
1.
Fil-perijodu sal-2018, il-kooperazzjoni Ewropea fil-qasam taż-żgħażagħ għandha tiġi implimentata permezz ta' metodu miftuħ u mġedded ta’ koordinazzjoni, u għandha tkun ibbażata fuq l-objettivi ġenerali, l-approċċ doppju u l-oqsma prinċipali ta' azzjoni sottolinjati hawn fuq.
2.
Il-kooperazzjoni Ewropea fil-qasam taż-żgħażagħ għandha tkun ibbażata fuq l-evidenza, pertinenti u konkreta. Hija għandha tipproduċi riżultati ċari u viżibbli li għandhom jiġu ppreżentati, riveduti u disseminati fuq bażi regolari u b'mod strutturat, biex b'hekk tiġi stabbilita bażi għal evalwazzjoni u żvilupp kontinwi.
3.
Is-suċċess tal-metodu miftuħ ta' koordinazzjoni fil-qasam taż-żgħażagħ jiddependi fuq l-impenn politiku tal-Istati Membri u fuq metodi ta' ħidma effettivi fil-livell Ewropew. Minn din il-perspettiva, il-metodi ta' ħidma użati fil-kuntest tal-kooperazzjoni Ewropea għandhom ikunu bbażati fuq dan li ġej:
(i)
Ċikli ta' ħidma: Il-perijodu sal-2018 ser jinqasam f'serje ta' ċikli ta' 3 snin, bl-ewwel ċiklu jkopri s-snin mill-2010 sal-2012.
(ii)
Prijoritajiet: Għal kull wieħed minn dawn iċ-ċikli, numru ta' prijoritajiet għall-kooperazzjoni Ewropea jintgħażlu li jikkontribwixxu fl-oqsma ta' azzjoni identifikati taħt dan il-qafas. Il-prijoritajiet ser jiġu adottati mill-Kunsill abbażi tar-rapport konġunt rilevanti tal-Kunsill/Kummissjoni - kif imsejjaħ minn issa 'l quddiem - u f'kooperazzjoni mar-rappreżentanti taż-żewġ gruppi ta' tliet Presidenzi li jkopru ċ-ċiklu ta' ħidma inkwistjoni. Dawn il-prijoritajiet għall-kooperazzjoni Ewropea ser ikunu mfasslin biex jippermettu kooperazzjoni bejn l-Istati Membri kollha jew kooperazzjoni aktar mill-qrib bejn numru aktar limitat ta' Stati Membri (klasters), f'konformità mal-prijoritajiet nazzjonali. Il-prijoritajiet għall-ewwel parti tal-ewwel ċiklu ta' ħidma skont dan il-qafas ġdid huma mniżżlin fl-Anness II għal dan. Il-prijoritajiet għat-tieni parti ta' dan iċ-ċiklu ser jiġu ppreżentati u adottati mill-Kunsill aktar 'il quddiem.
(iii)
Strumenti ta' implimentazzjoni: Sabiex il-qafas ta' kooperazzjoni jkun implimentat b'mod effettiv, hemm ħtieġa kemm għal strumenti fil-qasam speċifiku taż-żgħażagħ kif ukoll għal strumenti f'oqsma ta' politika oħrajn relatati.
Fil-qasam speċifiku taż-żgħażagħ, l-istrumenti huma mniżżla fissubparagrafi (a)-(g). Dawn għandhom jintużaw biex jappoġġaw l-approċċ doppju, jiġifieri biex jiġu implimentati inizjattivi speċifiċi fil-qasam taż-żgħażagħ, kif ukoll biex jiġi promoss approċċ transettorali għall-appoġġ tal-integrazzjoni ta' perspettiva taż-żgħażagħ f'oqsma ta' politika oħrajn relatati.Fil-ħidma tal-integrazzjoni, l-istrumenti għandhom jintużaw bħala bażi għal djalogu ma', u appoġġ għal, oqsma ta' politika oħrajn sabiex dawn jintegraw perspettiva taż-żgħażagħ fejn u meta jkun rilevanti.
(a)
Bini tal-għarfien u politika dwar iż-żgħażagħ mibnija fuq l-evidenza: Il-politika dwar iż-żgħażagħ għandha tkun ibbażata fuq l-evidenza. Jeħtieġ li l-għarfien u l-intendiment aħjar tal-kondizzjonijiet tal-għajxien, il-valuri u l-attitudnijiet ta' nisa u rġiel żgħażagħ jinġabar u jiġi kondiviż ma' oqsma ta' politika rilevanti oħrajn sabiex ikunu jistgħu jittieħdu miżuri adatti u fil-ħin. Tali għarfien jista' jiġi promoss, fost affarijiet oħrajn, permezz ta' appoġġ liċ-Ċentru Ewropew tal-Għarfien għall-Politika taż-Żgħażagħ u l-korrispondenti tiegħu, il-kapaċità analitika madwar l-UE (Eurydice), ir-riċerka dwar iż-żgħażagħ, l-istudji, stħarriġ speċjali dwar iż-żgħażagħ Ewropej u n-netwerks ta' riċerkaturi. Ir-Rapport tal-UE dwar iż-Żgħażagħ ser ikun ukoll kontribut essenzjali għat-tfassil ta' politika mibnija fuq l-evidenza. Għandhom jiġu promossi l-kooperazzjoni bejn l-awtoritajiet rilevanti, ir-riċerkaturi dwar iż-żgħażagħ, iż-żgħażagħ, l-organizzazzjonijiet taż-żgħażagħ u dawk attivi fil-ħidma maż-żgħażagħ.
(b)
Tagħlim reċiproku: It-tagħlim reċiproku huwa element ewlieni f'dan il-qafas ta' kooperazzjoni. Huwa jipprovdi l-opportunità biex jiġu identifikati prattiki tajbin u jittieħed tagħlim minnhom fi Stati Membri differenti. It-tagħlim reċiproku ser jitwettaq b'mezzi bħal attivitajiet ta' tagħlim bejn il-pari, konferenzi u seminars, fora ta' livell għoli jew gruppi ta' esperti kif ukoll permezz ta' studji u analiżi, u netwerks ibbażati fuq il-web, bl-involviment ta' partijiet interessati rilevanti. Is-suġġetti ta' dawn l-attivitajiet għandu jkollhom rabta mill-qrib mal-prijoritajiet taċ-ċikli ta' ħidma ta' tliet snin rispettivi. Dawn l-inizjattivi kollha għandhom jiġu żviluppati b'objettivi ċari u abbażi ta' mandati ċari, skedi ta' żmien u miri ta' produzzjoni ppjanati li għandhom jiġu proposti mill-Kummissjoni f'kooperazzjoni mal-Istati Membri.
Id-djalogu dwar politika ma' pajjiżi terzi u l-kooperazzjoni ma' organizzazzjonijiet internazzjonali bħall-Kunsill tal-Ewropa, l-OECD (8) u n-Nazzjonijiet Uniti għandhom jitkomplew, biex b'hekk jipprovdu sors ta' referenza u ispirazzjoni.
(c)
Rappurtar dwar il-progress: Ir-Rapport tal-Unjoni Ewropea dwar iż-Żgħażagħ għandu jitfassal mill-Kummissjoni fl-aħħar ta' kull ċiklu ta' ħidma - u fil-każ tal-ewwel wieħed taħt il-qafas il-ġdid, fl-2012. Ir-Rapport tal-UE dwar iż-Żgħażagħ għandu jikkonsisti f'żewġ partijiet: Rapport konġunt mill-Kunsill-Kummissjoni (il-parti politika), u dokumenti ta' ġustifikazzjoni (il-parti statistika u analitika). Ir-rapport tal-UE dwar iż-Żgħażagħ ser jevalwa l-progress magħmul lejn l-objettivi ġenerali tal-qafas, kif ukoll il-progress fir-rigward tal-prijoritajiet definiti għaċ-ċiklu ta' ħidma l-aktar riċenti, u jidentifika prattiki tajbin. Ir-Rapport tal-UE dwar iż-Żgħażagħ għandu jkun ibbażat fuq rapporti nazzjonali mfasslin mill-Istati Membri fil-qasam taż-żgħażagħ u f'oqsma ta' politika rilevanti oħrajn, kif ukoll fuq informazzjoni u data ta' statistika eżistenti. Id-dupplikazzjoni tal-obbligi ta' rappurtar għandha tiġi evitata. Ir-Rapport tal-UE dwar iż-Żgħażagħ għandu jservu wkoll bħala bażi biex jiġi stabbilit sett ta' prijoritajiet għaċ-ċiklu ta' ħidma li jkun imiss.
(d)
Disseminazzjoni tar-riżultati: Biex isaħħu l-viżibbiltà u l-impatt tal-kooperazzjoni taħt dan il-qafas fuq il-livell lokali, reġjonali, nazzjonali u Ewropew, ir-riżultati tal-kooperazzjoni għandhom ikunu disseminati b'mod wiesa' fost il-partijiet interessati rilevanti kollha u, fejn adatt, diskussi fil-livell tad-Diretturi Ġenerali jew Ministri.
(e)
Monitoraġġ tal-proċess: Bil-għan li jippromwovu l-ksib ta' riżultati permezz tal-metodu miftuħ ta' koordinazzjoni, kif ukoll l-appartenenza tal-metodu kemm fil-livell nazzjonali kif ukoll dak tal-UE, l-Istati Membri u l-Kummissjoni ser jaħdmu mill-qrib flimkien fit-tmexxija, it-tmexxija 'l quddiem u l-evalwazzjoni tal-proċess u l-eżiti tiegħu. F'dan il-kuntest, għandha titwettaq ħidma abbażi ta' indikaturi eżistenti li għandhom effett fuq is-sitwazzjoni taż-żgħażagħ f'oqsma bħall-edukazzjoni, l-impjiegi, is-saħħa, l-inklużjoni soċjali u, fejn adatt, il-proposti għandhom jiġu żviluppati fuq indikaturi ġodda potenzjali għall-konsiderazzjoni tal-Kunsill.
(f)
Konsultazzjonijiet u djalogu strutturat maż-żgħażagħ u organizzazzjonijiet taż-żgħażagħ: Id-djalogu strutturat maż-żgħażagħ u organizzazzjonijiet taż-żgħażagħ, li jservi bħala forum għal riflessjoni konġunta kontinwa dwar il-prijoritajiet, l-implimentazzjoni u s-segwitu tal-kooperazzjoni Ewropea fil-qasam taż-żgħażagħ, għandu jiġi eżerċitat u żviluppat.
Is-suġġetti tad-djalogu għandhom ikunu allinjati mal-objettivi ġenerali tal-kooperazzjoni Ewropea fil-qasam taż-żgħażagħ u l-prijoritajiet għal kull ċiklu ta' ħidma. Objettivi ċari u proċeduri realistiċi għandhom jiġu stabbiliti għal kull ċiklu ta' djalogu sabiex jiġu żgurati l-kontinwità u s-segwitu. Id-djalogu għandu jkun inklussiv kemm jista' jkun u żviluppat fil-livell lokali, reġjonali, nazzjonali u tal-UE u jinkludi r-riċerkaturi dwar iż-żgħażagħ u dawk attivi fil-ħidma maż-żgħażagh. Id-djalogu strutturat maż-żgħażagħ u l-organizzazzjonijiet taż-żgħażagħ f'oqsma ta' politika oħrajn għandu jiġi appoġġat ukoll. L-implimentazzjoni tad-djalogu strutturat huwa mfisser aktar fl-Anness III.
(g)
Mobilizzazzjoni tal-Programmi u tal-Fondi tal-UE: Għandu jsir użu effettiv mill-fondi disponibbli tal-UE bħall-Fondi Strutturali, u minn programmi rilevanti bħall-programmi Żgħażagħ fl-Azzjoni, Tagħlim tul il-Ħajja, Kultura, Progress, Media, Erasmus għall-Imprendituri Żgħażagħ, u l-programmi għall-Kompetittività u l-Innovazzjoni kif ukoll il-Programmi u l-Fondi rilevanti tal-UE fl-oqsma tar-relazzjonijiet barranin u l-kooperazzjoni għall-iżvilupp.
4.
Għal kull ċiklu ta' 3 snin, l-istrumenti għandhom, kemm jista' jkun possibbli, jiġu użati għal ħidma b'riżq il-prijoritajiet.
5.
Taħt dan il-qafas ta' kooperazzjoni, l-appoġġ u l-iżvilupp tal-ħidma maż-żgħażagħ għandhom jitqiesu bħala kwistjonijiet transsettorjali. Il-ħidma maż-żgħażagħ hija terminu wiesa' li jkopri firxa kbira ta' attivitajiet ta' natura soċjali, kulturali, edukattiva jew politika kemm minn, ma', kif ukoll għaż-żgħażagħ. Kull ma jmur, tali attivitajiet qed jinkludu wkoll l-isport u s-servizzi għaż-żgħażagħ. Il-ħidma maż-żgħażagħ tappartjeni lill-qasam tal-edukazzjoni “barra l-iskola”, kif ukoll attivitajiet tal-ħin liberu speċifiċi maniġġati minn ħaddiema maż-żgħażagħ professjonali jew volontarji u mexxejja taż-żgħażagħ u hija bbażata fuq proċessi ta' tagħlim mhux formali u fuq parteċipazzjoni volontarja. Il-modi kif il-ħidma maż-żgħażagħ tista' tikkontribwixxi għall-kisba tal-objettivi ġenerali identifikati hawn fuq - kif ukoll il-mod kif tista' tiġi appoġġata u rikonoxxuta bħala valur miżjud għall-kontribut ekonomiku u soċjali tagħha - għandhom jiġu eżaminati u diskussi aktar taħt dan il-qafas. Fost il-kwistjonijiet li jridu jiġu diskussi hemm: it-taħriġ adatt għall-ħaddiema maż-żgħażagħ u mexxejja taż-żgħażagħ, ir-rikonoxximent tal-kompetenzi tagħhom bl-użu ta' strumenti Ewropej adatti, l-appoġġ għall-mobilità tal-ħaddiema maż-żgħażagħ u l-mexxejja taż-żgħażagħ u l-promozzjoni ta' servizzi u approċċi innovattivi għall-ħidma maż-żgħażagħ.
6.
Il-qafas imġedded għall-kooperazzjoni Ewopea fil-qasam taż-żgħażagħ jista' jiġi rivedut u jsiru l-emendi meħtieġa mill-Kunsill fid-dawl ta' kwalunkwe żvilupp ġdid kbir fl-Ewropa, partikolarment id-deċiżjonijiet meħuda dwar l-Istrateġija Lisbona għal wara l-2010.
GĦALDAQSTANT JISTIEDEN LILL-ISTATI MEMBRI biex
1.
Jaħdmu flimkien, bl-appoġġ tal-Kummissjoni u bl-użu tal-metodu miftuħ ta' koordinazzjoni kif iissottolinjat f'din ir-Riżoluzzjoni, biex tissaħħaħ il-kooperazzjoni Ewropea fil-qasam taż-żgħażagħ fil-perijodu sal-2018 abbażi tal-objettivi ġenerali, l-oqsma ta' azzjoni, l-approċċ doppju, il-prinċipji u l-istrumenti ta' implimentazzjoni deskritti hawn fuq, u tal-prijoritajiet maqbula għal kull ċiklu ta' ħidma.
2.
Jadottaw, abbażi tal-prijoritajiet nazzjonali, miżuri fil-livell nazzjonali li jistgħu jikkontribwixxu għall-kisba tal-objettivi ġenerali msemmijin fil-qafas imġedded, kif ukoll jikkunsidraw jekk tistax tittieħed ispirazzjoni mit-tagħlim reċiproku fil-livell tal-UE, fit-tfassil tal-linji ta' politika nazzjonali fil-qasam taż-żgħażagħ u oqsma ta' politika relatati oħrajn.
JISTIEDEN LILL-KUMMISSJONI biex
1.
Taħdem ma' u tappoġġa lill-Istati Membri - matul il-perijodu sal-2018 - fil-kooperazzjoni f'dan il-qafas abbażi tal-objettivi ġenerali, l-oqsma ta' azzjoni, l-approċċ doppju, il-prinċipji u l-istrumenti ta' implimentazzjoni deskritti hawn fuq, u l-prijoritajiet maqbula għal kull ċilu ta' ħidma.
2.
Teżamina, b'mod partikolari permezz tar-Rapport tal-UE dwar iż-Żgħażagħ, sa liema punt ikunu ġew sodisfatti l-objettivi ġenerali ta' dan il-qafas. F'dan il-kuntest il-Kummissjoni hija mistiedna tistabbilixxi grupp ta' ħidma biex jiddiskuti, f'konsultazzjoni mal-oqsma ta' politika rilevanti, data eżistenti dwar is-sitwazzjoni taż-żgħażagħ u l-ħtieġa possibbli li jiġu żviluppati indikaturi f'oqsma fejn ma jeżistux, jew fejn ma tidher ebda perspettiva dwar iż-żgħażagħ. Ir-riżultati ta' din il-ħidma u proposti dwar indikaturi potenzjali ġodda għandhom jiġu ppreżentati għall-konsiderazzjoni mill-Kunsill mhux aktar tard minn Diċembru 2010.
3.
Tipproponi qafas flessibbli għal attivitajiet ta' tagħlim bejn il-pari u tniedi studji rilevanti għall-objettivi u l-prijoritajiet ġenerali, kif ukoll biex tirrapporta regolarment lill-Kunsill dwar dawn id-diversi attivitajiet.
4.
Tħejji fl-2017, flimkien mal-Istati Membri, rapport finali ta' evalwazzjoni li jkopri dan il-qafas ta' kooperazzjoni. Ir-rapport ta' evalwazzjoni finali għandu jiġi diskuss mill-Kunsill fl-2018.
(1)  ĠU C 168, 13.7.2002, p. 2.
(2)  7619/1/05.
(3)  11517/08.
(4)  9169/09.
(5)  9008/09.
(6)  9008/09 ADD 4.
(7)  7619/05: Anness I għall-konklużjonijiet tal-Kunsill Ewropew, 22 - 23 ta' Marzu 2005.
(8)  Għandu jiġi żgurat id-dritt għall-parteċipazzjoni f'din il-ħidma tal-Istati Membri kollha.
ANNESS I
GĦANIJIET RELATATI MAŻ-ŻGĦAŻAGĦ U INIZJATTIVI POSSIBBLI GĦALL-ISTATI MEMBRI U GĦALL-KUMMISSJONI
Ħafna mill-oqsma ta' azzjoni mniżżlin fil-paragrafu 2 tat-taqsima GĦALDAQSTANT JAQBEL hawn fuq u dettaljati aktar hawn isfel kjarament għandhom l-objettivi ġenerali u l-prijoritajiet tagħhom stess, u huma spjegati f'oqfsa u strateġiji ta' kooperazzjoni separati, u huma ttrattati fil-metodi miftuħa ta' koordinazzjoni rispettivi tagħhom. Madankollu, huma meħtieġa sforzi biex jiġi żgurat li l-perspettiva taż-żgħażagħ tinżamm b'mod adatt f'kull qasam. B'kont meħud ta' dan il-għan, dan l-anness jipproponi fit-taqsima (A) numru ta' inizjattivi għall-oqsma kollha, segwiti fit-taqsima (B) minn serje ta' għanijiet speċifiċi relatati maż-żgħażagħ intiżi biex jiċċaraw id-dimensjoni taż-żgħażagħ f'kull qasam ta' azzjoni elenkat, flimkien ma lista mhux eżawrjenti ta' inizjattivi possibbli li jistgħu jittieħdu mill-Istati Membri u/jew il-Kummissjoni fil-kompetenzi rispettivi tagħhom u b'kont dovut meħud għall-prinċipju ta' sussidjarjetà.
a)   Inizjattivi ġenerali
L-inizjattivi ġenerali li ġejjin għandhom jiġu kkunsidrati fl-oqsma ta' azzjoni identifikati kollha:
—
L-iżvilupp u t-tisħiħ tal-kooperazzjoni bejn min ifassal il-politika fl-oqsma ta' azzjoni rispettivi u min ifassal il-politika dwar iż-żgħażagħ, fost l-oħrajn permezz ta' djalogu mtejjeb u l-kondiviżjoni ta' għarfien u għarfien espert;
—
L-inkoraġġiment u l-appoġġ tal-involviment u l-parteċipazzjoni taż-żgħażagħ u l-organizzazzjonijiet taż-żgħażagħ fit-tfassil, l-implimentazzjoni u s-segwitu tal-politika;
—
Il-forniment ta' servizzi ta' gwida u għoti ta' pariri ta' kwalità;
—
It-titjib tal-aċċess għal informazzjoni ta' kwalità dwar iż-żgħażagħ u t-tixrid ta' informazzjoni permezz tal-kanali kollha possibbli fil-livell lokali, reġjonali u f'dak nazzjonali, kif ukoll permezz ta' organizzazzjonijiet mifruxa mal-Ewropa bħal Eurodesk, ERYICA u EYCA u netwerks Ewropej oħrajn;
—
It-tisħiħ tal-kooperazzjoni ma' awtoritajiet lokali u reġjonali;
—
L-appoġġ għall-iżvilupp ta' għarfien aħjar dwar is-sitwazzjoni taż-żgħażagħ, pereżempju permezz ta' appoġġ għar-riċerka dwar iż-żgħażagħ, networks ta' riċerka, studji speċifiċi, eċċ;
—
L-appoġġ għall-iżvilupp tal-ħidma maż-żgħażagħ u r-rikonoxximent tal-valur tagħha;
—
L-użu effettiv ta', u l-iffaċilitar ta' aċċess taż-żgħażagħ għal, fondi u programmi tal-UE disponibbli;
—
L-appoġġ għall-iżvilupp ta' proġetti u programmi sperimentali biex jiġu ppruvati ideat ġodda u innovattivi u biex isir skambju ta' prattika tajba;
—
Ir-rikonoxximent tal-valur tal-kooperazzjoni bilaterali u multilaterali għal kooperazzjoni Ewropea fil-qasam tal-politika dwar iż-żgħażagħ;
—
Inkluż, fejn ikun il-każ, dimensjoni ta' politika tat-tfal, b'kunsiderazzjoni tad-drittijiet u l-protezzjoni tagħhom b'kont meħud li l-prospetti tal-ħajja u futuri taż-żgħażagħ huma determinati b'mod sinifikattiv mill-opportunitajiet, l-appoġġ u l-protezzjoni li jirċievu fit-tfulija.
b)   Għanijiet relatati maż-żgħażagħ u inizjattivi possibbli għal kull qasam ta' azzjoni
EDUKAZZJONI U TAĦRIĠ
Għan: L-aċċess ugwali għaż-żgħażagħ għal edukazzjoni u taħriġ ta' kwalità għolja fil-livelli kollha u għal opportunitajiet għal tagħlim matul il-ħajja għandu jiġi appoġġat. Bħala komplement għall-edukazzjoni formali, għandu jiġi promoss u rikonoxxut it-tagħlim mhux formali għaż-żgħazagħ, u jiġu żviluppati rabtiet aħjar bejn edukazzjoni formali u tagħlim mhux formali. It-transizzjoni taż-żgħażagħ mill-edukazzjoni u taħriġ għas-suq tax-xogħol għandha tiġi ffaċilitata u appoġġata, u għandu jitnaqqas it-tluq kmieni mill-iskola.
Inizjattivi mill-Istati Membri u mill-Kummissjoni fl-oqsma ta' kompetenza rispettivi tagħhom
—
L-appoġġ għall-iżvilupp ta’ ħidma maż-żgħażagħ u opportunitajiet oħra ta' tagħlim mhux formali bħala waħda minn firxa ta’ azzjonijiet biex jiġi indirizzat it-tluq kmieni mill-iskola.
—
L-użu sħiħ tal-firxa ta’ għodod stabbiliti fil-livell tal-UE għat-trasparenza u l-validazzjoni tal-ħiliet u r-rikonoxximent tal-kwalifiki (1).
—
Il-promozzjoni tal-mobilità tat-tagħlim taż-żgħażagħ kollha.
—
It-trattar tal-isterjotipi tas-sessi u sterjotipi oħra permezz tal-edukazzjoni formali u t-tagħlim mhux formali.
—
L-użu tal-edukazzjoni formali u t-tagħlim mhux formali għall-promozzjoni tal-koeżjoni u l-intendiment fi gruppi differenti, il-promozzjoni ta' opportunitajiet indaqs u t-tnaqqis fid-diverġenza fil-kisbiet edukattivi.
—
L-iżvilupp ta' strutturi parteċipattivi fl-edukazzjoni kif ukoll ta' kooperazzjoni bejn skejjel, familji u komunitajiet lokali.
—
L-inkoraġġiment ta' edukazzjoni formali u tagħlim mhux formali b'appoġġ għall-innovazzjoni, il-kreattività u l-intraprenditorija fost iż-żgħażagħ.
—
Is-sensibilizzazzjoni ta' pubbliku akbar dwar il-valur tar-riżultati tat-tagħlim mhux formali.
Il-Kummissjoni ser tiżvilupp aktar l-Europass bħala strument Ewropew għat-trasparenza tal-ħiliet, inklużi l-għodod għall-awtovalutazzjoni tal-ħiliet u r-reġistrar tal-kompetenzi minn partijiet terzi bħall-Organizzazzjonijiet Promoturi tal-Mobilità tal-Europass.
IMPJIEGI U INTRAPRENDITORIJA
Għan: L-integrazzjoni taż-żgħażagħ fis-suq tax-xogħol, jew bħala impjegati jew intraprendituri, għandha tiġi appoġġata. It-transizzjoni mill-edukazzjoni u t-taħriġ, jew mill-qgħad jew l-inattività għas-suq tax-xogħol għandha tiġi ffaċilitata u appoġġata. L-opportunitajiet biex il-ħajja tax-xogħol tiġi rrikonċiljata mal-ħajja tal-familja għandhom jittejbu. Fl-Istrateġija ta' Lisbona għal wara l-2010, jeħtieġ li tiġi żgurata perspettiva taż-żgħażagħ, u l-ħidma mwettqa f'konformità mal-objettivi ġenerali tal-Patt Ewropew għaż-Żgħażagħ jeħtieġ li tkompli.
Inizjattivi mill-Istati Membri u mill-Kummissjoni fl-oqsma ta' kompetenza rispettivi tagħhom
—
Iż-żieda u t-titjib tal-investimenti fil-provvediment ta' ħiliet adatti għal dawk l-impjiegi li hemm domanda għalihom fis-suq tax-xogħol, bi tqabbil aħjar tal-ħiliet meħtieġa għall-perijodu qasir ta’ żmien u antiċipazzjoni aħjar għall-perijodu itwal.
—
Jittieħed kont tas-sitwazzjoni speċifika taż-żgħażagħ meta jiġu mfassla strateġiji ta’ flessigurtà.
—
Il-promozzjoni ta' opportunitajiet professjonali u vokazzjonali transkonfini għaż-żgħażagħ.
—
L-iżvilupp ta' miżuri għall-perijodu qasir fil-pjanijiet tagħhom ta’ rkupru biex jistimolaw l-integrazzjoni taż-żgħażagħ fis-suq tax-xogħol kif ukoll miżuri strutturali b'kont meħud taż-żgħażagħ.
—
L-iżvilupp ta' servizzi ta’ gwida u għoti ta' pariri relatati mal-karriera.
—
It-tnaqqis tal-ostakoli għall-moviment liberu tal-ħaddiema fl-UE.
—
Il-promozzjoni ta' taħriġ intern u apprendistati ta' kwalità biex jiġi ffaċilitat id-dħul u l-progress fi ħdan is-suq intern.
—
It-titjib tal-kura tat-tfal u l-promozzjoni tal-kondiviżjoni tar-responsabbiltajiet bejn l-imsieħba sabiex tkun faċilitata r-rikonċiljazzjoni bejn il-ħajja professjonali u dik privata kemm għan-nisa żgħażagħ kif ukoll għall-irġiel żgħażagħ.
—
L-appoġġ għall-intraprenditorija fost iż-żgħażagħ inter alia permezz ta' edukazzjoni intraprenditorjali, appoġġ għall-fondi “start up”, programmi ta' ggwidar, u l-inkoraġġiment għar-rikonoxximent tal-intraprenditorija taż-żgħażagħ.
—
Appoġġ għall-iżvilupp ta' netwerks u strutturi Ewropej għall-promozzjoni tal-intraprenditorija taż-żgħażagħ.
—
Il-promozzjoni tal-intraprenditorija fil-qasam tal-iżvilupp sostennibbli.
SAĦĦA U BENESSERI
Għan: Is-saħħa u l-benesseri taż-żgħażagħ għandhom jiġu appoġġati, b’enfasi fuq il-promozzjoni tas-saħħa mentali u sesswali, l-isport, l-attività fiżika u stili ta' ħajja tajbin għas-saħħa, kif ukoll il-prevenzjoni u t-trattament ta' tidrib, disturbi alimentari, vizzji u abbuż minn sustanzi.
Inizjattivi mill-Istati Membri u mill-Kummissjoni fl-oqsma ta' kompetenza rispettivi tagħhom
—
Is-segwitu tar-Riżoluzzjoni tal-Kunsill dwar is-saħħa u l-benesseri taż-żgħażagħ (2) u l-inkoraġġiment ta' kondizzjoni fiżika tajba u attività fiżika fost iż-żgħażagħ permezz tal-applikazzjoni tal-Linji Gwida tal-UE dwar l-Attività Fiżika (3).
—
Jittieħed f'konsiderazzjoni li s-saħħa hija stat ta' benesseri fiżiku, menali u soċjali komplet u mhux biss in-nuqqas ta' mard jew nuqqas ta' saħħa f'attivitajiet għall-promozzjoni tas-saħħa u l-benesseri taż-żgħażagħ.
—
L-inkoraġġiment ta’ stili ta’ ħajja tajbin għas-saħħa għaż-żgħażagħ permezz tal-edukazzjoni fiżika, l-edukazzjoni dwar in-nutrizzjoni, l-attività fiżika u kollaborazzjoni bejn l-iskejjel, il-ħaddiema maż-żgħażagħ, il-professjonisti tas-saħħa u organizzazzjonijiet sportivi.
—
L-enfasi fuq ir-rwol tal-isport bħala attività ta' appoġġ għall-ħidma fi grupp, it-tagħlim interkulturali, il-fair play u r-responsabbiltà.
—
Iż-żieda fl-għarfien u l-kuxjenza tal-ħaddiema maż-żgħażagħ u tal-mexxejja taż-żgħażagħ dwar kwistjonijiet tas-saħħa.
—
Il-mobilizzazzjoni tal-partijiet interessati fil-livell lokali biex jidentifikaw u jgħinu liż-żgħażagħ li jinsabu f’riskju u biex jindirizzawhom lejn servizzi oħra, fejn meħtieġ.
—
L-inkoraġġiment tal-edukazzjoni dwar is-saħħa bejn il-pari.
—
Il-promozzjoni tal-protezzjoni tat-tfal u ż-żgħażagħ, b'mod partikolari fir-rigward tal-kompetenzi dwar media ġdida u l-protezzjoni tagħhom minn ċerti perikli li jirriżultaw mill-użu ta' media ġdida, filwaqt li jiġu rikonoxxuti wkoll il-benefiċċji u l-opportunitajiet li media ġdida tista' toffri liż-żgħażagħ, pereżempju permezz tas-segwitu tal-Konklużjonijiet tal-Kunsill tal-21 ta' Mejju 2008 u tas-27 ta' Novembru 2009 dwar il-litteriżmu medjatiku fl-ambjent diġitali.
—
Il-faċilitazzjoni tal-aċċess għall-faċilitajiet tas-saħħa billi dawn isiru aktar faċli biex jintużaw miż-żgħażagħ.
PARTEĊIPAZZJONI
Għan: Il-parteċipazzjoni taż-żgħażagħ fid-demokrazija rappreżentattiva u s-soċjetà ċivili fil-livelli kollha u fis-soċjetà inġenerali.
Inizjattivi mill-Istati Membri u mill-Kummissjoni fl-oqsma ta' kompetenza rispettivi tagħhom
—
L-iżvilupp ta' mekkaniżmi għal djalogu maż-żgħażagħ u l-parteċipazzjoni taż-żgħażagħ fil-linji ta' politika nazzjonali dwar iż-żgħażagħ.
—
L-inkoraġġiment tal-użu ta' linji gwida diġà eżistenti, jew tal-iżvilupp ta' linji gwida, dwar il-parteċipazzjoni, l-informazzjoni u l-konsultazzjoni taż-żgħażagħ sabiex tiġi żgurata l-kwalità ta' dawn l-attivitajiet.
—
L-appoġġ politiku u finanzjarju għal organizzazzjonijiet taż-żgħażagħ, kif ukoll għal kunsilli lokali u nazzjonali taż-żgħażagħ u l-promozzjoni tar-rikonoxximent tar-rwol importanti tagħhom fid-demokrazija.
—
Il-promozzjoni tal-parteċipazzjoni ta' diversità aktar u aktar ta' żgħażagħ fid-demokrazija rappreżentattiva, fl-organizzazzjonijiet taż-żgħażagħ u organizzazzjonijiet oħrajn tas-soċjetà ċivili.
—
Isir użu effettiv tat-teknoloġiji tal-informazzjoni u l-komunikazzjoni biex il-parteċipazzjoni taż-żgħażagħ titwessa’ u tiġi approfondita.
—
Appoġġ għal diversi forom ta’ “tagħlim għall-parteċipazzjoni” minn età żgħira permezz tal-edukazzjoni formali u tagħlim mhux formali.
—
L-iżvilupp ta' aktar opportunitajiet għal dibattitu bejn l-istituzzjonijiet pubbliċi u ż-żgħażagħ.
Il-Kummissjoni ser tirrevedi l-Portal Ewropew għaż-Żgħażagħ u tippromwovi aktar involviment miż-żgħażagħ.
ATTIVITAJIET VOLONTARJI
Għan: L-attivitajiet volontarji taż-żgħażagħ għandhom jiġu appoġġati u rikonoxxuti aħjar għall-valur tagħhom bħala forma importanti ta' tagħlim mhux formali. Għandhom jitneħħew l-ostakoli għall-attivitajiet volontarji u għandha tiġi promossa l-mobilità transkonfini taż-żgħażagħ.
Inizjattivi mill-Istati Membri u mill-Kummissjoni fl-oqsma ta' kompetenza rispettivi tagħhom
—
Il-promozzjoni tar-rikonoxximent tal-ħiliet miksuba permezz ta' attivitajiet volontarji permezz ta' strumenti bħall-Europass, il-Youthpass u strumenti ffinanzjati mill-Istati Membri.
—
L-implimentazzjoni tar-Rakkomandazzjoni tal-Kunsill dwar il-mobilità ta' voluntiera żgħażagħ fl-Ewropa (4).
—
Is-sensibilizzazzjoni dwar il-valur ta' attivitajiet volontarji inkluż permezz ta' proċess bejn il-pari.
—
Il-promozzjoni tal-protezzjoni ta' volontarji żgħażagħ u tal-kwalità fl-attivitajiet volontarji.
—
L-involviment taż-żgħażagħ u tal-organizzazzjonijiet taż-żgħażagħ fl-ippjanar, it-twettiq u l-evalwazzjoni tas-Sena Ewropea tal-Attivitajiet Volontarji għall-Promozzjoni ta' Ċittadinanza Attiva li ser ssir (2011).
—
Il-promozzjoni tas-solidarjetà interġenerazzjonali permezz ta' attivitajiet volontarji.
INKLUŻJONI SOĊJALI
Għan: L-esklużjoni soċjali u l-faqar fost iż-żgħażagħ u t-trasmissjoni ta' tali problemi bejn il-ġenerazzjonijiet għandhom jiġu evitati u s-solidarjetà reċiproka bejn is-soċjetà u ż-żgħażagħ għandha tiġi msaħħa. L-opportunitajiet indaqs għal kulħadd għandhom jiġu promossi u l-forom kollha ta' diskriminazzjoni għandhom jiġu miġġielda.
Inizjattivi mill-Istati Membri u mill-Kummissjoni fl-oqsma ta' kompetenza rispettivi tagħhom
—
It-twettiq tal-potenzjal sħiħ tal-ħidma maż-żgħażagħ u taċ-ċentri taż-żgħażagħ bħala mezz ta’ inklużjoni.
—
L-adozzjoni ta' approċċ transsettorjali fil-ħidma biex ikun hemm titjib fil-koeżjoni u s-solidarjetà tal-komunità u tnaqqis tal-esklużjoni soċjali taż-żgħażagħ, waqt li jiġu ttrattati r-rabtiet bejniethom, pereżempju l-edukazzjoni taż-żgħażagħ u l-inklużjoni soċjali tagħhom.
—
L-appoġġ għall-iżvilupp tal-għarfien interkulturali u l-kompetenzi għaż-żgħażagħ kollha u l-ġlieda kontra l-preġudizzju.
—
L-appoġġ għall-attivitajiet ta' informazzjoni u edukazzjoni għaż-żgħażagħ dwar id-drittijiet tagħhom.
—
L-indirizzar tal-kwisjonijiet bħal tal-persuni bla dar, l-akkomodazzjoni u l-esklużjoni finanzjarja.
—
Il-promozzjoni tal-aċċess għal servizzi ta’ kwalità – pereżempju t-trasport, l-inklużjoni elettronika, is-saħħa u s-servizzi soċjali.
—
Il-promozzjoni ta' appoġġ speċifiku għal familji żgħażagħ.
—
L-involviment taż-żgħażagħ u tal-organizzazzjonijiet taż-żgħażagħ fl-ippjanar, it-twettiq u l-evalwazzjoni tas-Sena Ewropea għall-Ġlieda kontra l-Faqar u l-Esklużjoni Soċjali (2010).
IŻ-ŻGĦAŻAGĦ U D-DINJA
Għan: Għandhom jiġu appoġġati l-parteċipazzjoni taż-żgħażagħ fi, u l-kontribut għall-proċessi globali ta' tfassil tal-politika, l-implimentazzjoni u s-segwitu (fir-rigward ta' kwistjonijiet bħat-tibdil fil-klima, l-Għanijiet ta' Żvilupp tal-Millennju tan-NU, id-drittijiet tal-bniedem, eċċ.) u l-kooperazzjoni taż-żgħażagħ ma' reġjuni barra mill-Ewropa.
Inizjattivi mill-Istati Membri u mill-Kummissjoni fl-oqsma ta' kompetenza rispettivi tagħhom
—
Is-sensibilizzazzjoni taż-żgħażagħ dwar kwistjonijiet globali bħall-iżvilupp sostenibbli u d-drittijiet tal-bniedem.
—
Il-ħolqien ta' opportunitajiet għaż-żgħażagħ biex jiskambjaw il-fehmiet dwar kwistjonijiet globali ma' dawk li jfasslu l-politika (eż. permezz ta' parteċipazzjoni f'laqgħat internazzjonali, pjattaformi/fora virtwali, eċċ.).
—
It-trawwim ta' intendiment reċiproku fost iż-żgħażagħ mid-dinja kollha permezz tad-djalogu u permezz ta' appoġġ għal azzjonijiet bħal korsijiet ta' taħriġ, skambji u laqgħat.
—
L-inkoraġġiment liż-żgħażagħ biex jipparteċipaw f'“volontarjat favur l-ambjent” u f'modi ta’ konsum u produzzjoni li jħarsu l-ambjent (pereżempju r-riċiklaġġ, il-konservazzjoni tal-enerġija, il-vetturi ibridi eċċ.).
—
Il-promozzjoni tal-intraprenditorija, l-impjiegi, l-edukazzjoni u opportunitajiet ta' volontarjat ma’ reġjuni li jinsabu barra mill-Ewropa.
—
Il-promozzjoni tal-kooperazzjoni ma', u l-iskambju bejn, dawk attivi f'ħidma maż-żgħażagħ f'kontinenti differenti.
—
L-inkoraġġiment taż-żgħażagħ biex jipparteċipaw f'attivitajiet ta' kooperazzjoni għall-iżvilupp fil-pajjiż ta' residenza jew barra l-pajjiż.
KREATTIVITÀ U KULTURA
Għan: Il-kreattività u l-kapaċità għall-innovazzjoni taż-żgħażagħ għandhom jiġu appoġġati permezz ta' aċċess ta' kwalità aħjar għal u parteċipazzjoni fil-kultura u fl-espressjonijiet kulturali minn eta' bikrija, u b'hekk jiġu promossi l-iżvilupp personali, il-kapaċitajiet imtejba għat-tagħlim, il-ħiliet interkulturali, il-fehim u r-rispett għad-diversità kulturali u l-iżvilupp ta' ħiliet ġodda u flessibbli għal opportunitajiet futuri ta' xogħol.
Inizjattivi mill-Istati Membri u mill-Kummissjoni fl-oqsma ta' kompetenza rispettivi tagħhom
—
Appoġġ għall-iżvilupp tal-kreattività fost iż-żgħażagħ bl-insegwiment tal-konklużjonijiet tal-Kunsill dwar il-promozzjoni ta' Ġenerazzjoni Kreattiva: l-iżvilupp tal-kreattività u l-kapaċità innovattiva tat-tfal u ż-żgħażagħ permezz tal-espressjoni kulturali u aċċess usa’ għall-kultura (5).
—
It-twessiegħ tal-aċċess ta' kwalità għall-kultura u għall-għodod kreattivi, b’mod partikolari dawk li jinvolvu teknoloġiji ġodda, u l-iżvilupp ta' opportunitajiet għaż-żgħażagħ biex jesperjenzaw il-kultura u jesprimu u jiżviluppaw il-kreattività tagħhom fl-iskola jew barra minnha.
—
It-teknoloġiji ġodda jsiru faċilment disponibbli biex iż-żgħażagħ ikunu jistgħu jiżviluppaw il-kreattività u l-kapaċità tagħhom għall-innovazzjoni, u jiġbdu interess fil-kultura, fl-arti u x-xjenza.
—
Il-provvediment ta' aċċess għal ambjenti fejn iż-żgħażagħ jistgħu jiżviluppaw il-kreattivita u l-interessi tagħhom u jqattgħu l-ħin liberu b'mod kostruttiv.
—
Il-faċilitazzjoni ta' sinerġiji fuq perijodu fi-tul bejn il-politiki u l-programmi fl-oqsma tal-kultura, l-edukazzjoni, is-saħħa, l-inklużjoni soċjali, il-media, l-impjiegi u ż-żgħażagħ bil-ħsieb tal-promozzjoni tal-kreattività u l-kapaċità għall-innovazzjoni taż-żgħażagħ.
—
Il-promozzjoni ta' taħriġ speċjalizzat fil-kultura, l-media ġodda u l-kompetenzi interkulturali għall-ħaddiema maż-żgħażagħ.
—
Il-promozzjoni ta' sħubiji bejn is-setturi tal-kultura u tal-kreattività u organizzazzjonijiet taż-żgħażagħ u ħaddiema maż-żgħażagħ.
—
L-iffaċilitar u l-appoġġ tal-iżvilupp tat-talent u tal-ħiliet intraprenditorjali taż-żgħażagħ bil-ħsieb li tissaħħaħ l-impjegabilità tagħhom u l-opportunitajiet ta' impjiegi futuri tagħhom.
—
Il-promozzjoni tal-għarfien taż-żgħażagħ dwar kultura u wirt kulturali fl-Istati Membri differenti tal-UE, inkluż permezz tal-użu ta' teknoloġiji ġodda.
(1)  Fejn dik tal-ewwel tiġi żgurata permezz ta’ għodod bħall-Europass, l-QEK jew l-ECVET, u din tal-aħħar bid-Direttiva 2005/36/KE.
(2)  ĠU C 319, 13.12.2008, p. 1.
(3)  Azzjonijiet Politiċi Rakkomandati b’Appoġġ għall-Attività Fiżika li Ttejjeb is-Saħħa, 2008
(4)  ĠU C 319, 13.12.2008, p. 8.
(5)  14453/09.
ANNESS II
PRIJORITAJIET GĦALL-KOOPERAZZJONI EWROPEA FIL-QASAM TAŻ-ŻGĦAŻAGĦ MATUL IL-PERIJODU MILL-1 TA' JANNAR 2010 SAT-30 TA' ĠUNJU 2011
Prijorità ġenerali – Impjiegi għaż-Żgħażagħ
Il-prijorità tematika ġenerali għall-kooperazzjoni Ewropea fil-qasam taż-żgħażagħ għall-perijodu mill-1 ta' Jannar 2010-30 ta' Ġunju 2011 ser tkun l-impjieg għaż-żgħażagħ. Matul dawn it-18-il xahar, dan is-suġġett ser jiġi diskuss fil-qafas tad-djalogu strutturat. Prijoritajiet speċifiċi għandhom, b'mod sħiħ jew parzjali, jikkontribwixxu għall-prijorità tematika ġenerali.
1 ta' Jannar 2010-30 ta' Ġunju 2010 – Inklużjoni Soċjali
Matul l-ewwel nofs tal-2010 ser ikunu enfasizzati l-kwistjonijiet li ġejjin:
—
It-tisħiħ tal-Patt Ewropew għaż-Żgħażagħ fil-kuntest tal-Istrateġija ta' Lisbona għal wara l-2010;
—
L-inklużjoni soċjali taż-żgħażagħ b'inqas opportunitajiet;
—
Ir-rwol tal-awtoritajiet lokali u reġjonali fil-politika dwar iż-żgħażagħ;
—
Il-kooperazzjoni mal-pajjiżi tal-Amerika Latina.
1 ta' Lulju 2010-31 ta' Diċembru 2010 – Ħidma maż-Żgħażagħ
Matul it-tieni nofs tal-2010 ser ikunu enfasizzati l-kwistjonijiet li ġejjin:
—
Il-ħidma maż-żgħażagħ u l-aċċessibbiltà tal-ħidma u l-attivitajiet maż-żgħażagħ għall-ifqar tfal u żgħażagħ;
—
L-aċċessibbiltà taż-żgħażagħ għall-kultura.
1 ta' Jannar 2011-30 ta' Ġunju 2011 – Parteċipazzjoni
Matul l-ewwel nofs tal-2011 ser ikunu enfasizzati l-kwistjonijiet li ġejjin.
—
Iċ-ċittadinanza u l-parteċipazzjoni taż-żgħażagħ, b'enfasi fuq il-parteċipazzjoni soċjali, ekonomika, kulturali u politika u d-drittijiet tal-bniedem;
—
L-attivitajiet volontarji taż-żgħażagħ u l-kontribut tagħhom għall-iżvilupp tal-komunitajiet lokali.
ANNESS III
IMPLIMENTAZZJONI TAD-DJALOGU STRUTTURAT
Il-prinċipji gwida ġenerali għad-djalogu strutturat maż-żgħażagħ u l-organizzazzjonijiet taż-żgħażagħ huma spjegati fil-paragrafu 3 (iii) (f) tat-taqsima JAQBEL ULTERJORMENT hawn fuq. F'dan l-anness l-implimentazzjoni tad-djalogu strutturat fil-livell nazzjonali u dak tal-UE huwa żviluppat aktar.
Id-djalogu strutturat għandu jkun ibbażat fuq ċikli ta' ħidma ta' 18-il xahar b'tema ġenerali li tikkorrispondi għall-prijoritajiet ġenerali għal kooperazzjoni Ewropea għall-perijodu ta' 18-il xahar inkwistjoni. Kull Presidenza tista' tagħżel ukoll tema ta' prijorità speċifika, marbuta mat-tema ġenerali, għall-mandat tagħha.
Id-djalogu strutturat għandu jinvolvi konsultazzjonijiet maż-żgħażagħ u mal-organizzazzjonijiet taż-żgħażagħ fil-livelli kollha fl-Istati Membri, u fil-Konferenzi taż-Żgħażagħ tal-UE organizzata mill-pajjiżi tal-Presidenza u waqt il-Ġimgħa Ewropea taż-Żgħażagħ.
Bil-ħsieb tat-titjib tal-implimentazzjoni tad-djalogu strutturat, fil-kompetenzi rispettivi tagħhom u b'kont dovut għall-prinċipju ta' sussidjarjetà:
—
il-Kummissjoni hija mistiedna tlaqqa' Kumitat ta' Tmexxija Ewropew għal kull perijodu ta' 18-il xahar li jikkonsisti inter alia minn rappreżentanti tal-Ministeri għall-Affarijiet taż-Żgħażagħ, tal-Kunsilli Nazzjonali taż-Żgħażagħ u l-Aġenziji Nazzjonali tal-Programm Żgħażagħ fl-Azzjoni, tal-pajjiżi tat-Tliet Presidenzi, kif ukoll rappreżentanti tal-Kummissjoni Ewropea u l-Forum Ewropew taż-Żgħażagħ. Fejn adatt, riċerkaturi dwar iż-żgħazagħ u ħaddiema maż-żgħazagħ ser jiġu kkonsultati. Il-Kumitat Ta' Tmexxija Ewropew huwa responsabbli mill-koordinazzjoni ġenerali tad-djalogu strutturat. Il-Kumitat Ta' Tmexxija ser iwaqqaf struttura ta' appoġġ b'persuni u jħarrġu u li jiffaċilitaw, u li jistgħu jagħtu appoġġ metodoloġiku u jipprovdu kontinwità fl-organizzazzjoni tad-djalogu strutturat fil-livell tal-UE.
—
L-Istati Membri huma mistiedna jappoġġaw l-istabbiliment ta' Grupp ta' Ħidma Nazzjonali żgħir. Dawn il-gruppi jistgħu, fejn japplika, jużaw strutturi eżistenti u jkunu magħmula minn inter alia rappreżentanti tal-Ministeri għall-Affarijiet taż-Żgħażagħ, il-Kunsilli Nazzjonali taż-Żgħażagħ, il-kunsilli taż-żgħażagħ lokali u reġjonali, l-organizzazzjonijiet taż-żgħażagħ, dawk attivi fil-ħidma maż-żgħażagħ, żgħażagħ differenti u riċerkaturi dwar iż-żgħażagħ. L-Istati Membri huma mħeġġa biex, kull meta jkun possibbli, jagħtu rwol ta' tmexxija lill-Kunsilli Nazzjonali taż-Żgħażagħ f'dawn il-gruppi. Il-Gruppi ta' Ħidma Nazzjonali jkollhom il-kompitu li jiżguraw proċess parteċipattiv fl-Istati Membri.
—
Il-Kummissjoni u l-Istati Membri huma mistiedna biex f'kooperazzjoni mal-atturi kollha involuti jsegwu kontinwament id-djalogu strutturat u jiġbru u jiddisseminaw prattika tajba.

Summary:
Il-kooperazzjoni Ewropea fil-qasam taż-żgħażagħ (2010-18)
Il-kooperazzjoni Ewropea fil-qasam taż-żgħażagħ (2010-18)
 
SOMMARJU TA’:
Riżoluzzjoni dwar sistema mġedda għal kooperazzjoni tal-UE fil-qasam taż-żgħażagħ
X’INHU L-GĦAN TAR-RIŻOLUZZJONI?
Din tistabbilixixi qafas imġedded għal kooperazzjoni mtejba bejn il-pajjiżi tal-UE fil-qasam taż-żgħażagħ għall-perjodu 2010-18. Din issegwi mill-ewwel qafas li ġie adottat fl-2002 għall-perjodu 2002-09.
PUNTI EWLENIN
L-objettiv ewlieni ta’ dan il-qafas imġedded jew  strateġija tal-UE għaż-żgħażagħ huwa li titjieb l-effiċjenza tal-kooperazzjoni u tal-azzjonijiet li diġà qegħdin fis-seħħ u li jiġu pprovduti benefiċċji miżjud liż-żgħażagħ fl-UE.Din l-istrateġija għandha 2 objettivi ewlenin:li tipprovdi aktar opportunitajiet u opportunitajiet ugwali għaż-żgħażagħ fl-edukazzjoni u fis-suq tax-xogħol;  li tħeġġeġ liż-żgħażagħ biex jipparteċipaw b’mod attiv fis-soċjetà.  Dawn l-objettivi għandhom jiġu ssodisfati permezz tal-promozzjoni tad-djalogu bejn iż-żgħażagħ u dawk li jfasslu l-politika sabiex tiżdied iċ-ċittadinanza attiva, titrawwem l-integrazzjoni soċjali u tiġi żgurata l-inklużjoni taż-żgħażagħ fl-iżvilupp tal-politika tal-UE.
Għal dan il-għan, inizjattivi speċifiċi, l-immirar lejn iż-żgħażagħ u s-simplifikazzjoni tal-inizjattivi huma mħeġġa fi 8 oqsma speċifiċi:l-edukazzjoni u t-taħriġ;  l-impjiegi u l-imprenditorija;  is-saħħa u l-benesseri;  il-parteċipazzjoni taż-żgħażagħ fil-proċess demokratiku tal-UE u fis-soċjetà fil-kuntest ta’ djalogu tal-UE strutturat speċifiku;  attivitajiet volontarji;  l-inklużjoni soċjali;  iż-żgħażagħ u d-dinja b’azzjonijiet diretti biex jgħinu liż-żgħażagħ biex jinvolvu rwieħhom barra mill-UE jew biex isiru aktar involuti f’oqmsa bħat-tibdil fil-klima, il-kooperazzjoni internazzjonali u d-drittijiet tal-bniedem;  il-kreattività u l-kultura.  Ir-rwol tal-pajjiżi tal-UEu l-Kummissjoni EwropeaIr-riżoluzzjoni tistieden lill-Kummissjoni Ewropea u lill-pajjiżi tal-UE biex jadottaw miżuri li jikkontribwixxu għall-ilħuq tal-objettivi tal-istrateġija għaż-żgħażagħ. L-azzjonijiet f’tali oqsma għandhom jiġu applikati permezz ta’ metodu miftuħ ta’ koordinazzjoni, li jeħtieġ impenn politiku minn pajjiżi tal-UE u metodi tax-xogħol speċifiċi.L-istrumenti ewlenin ta’ implimentazzjoni tal-istrateġija tal-UE għaż-żgħażagħ huma:it-tagħlim reċiproku bejn il-pajjiżi tal-UE;  fokus ibbażat fuq l-evidenza,  monitoraġġ u rappurtar,  djalogu maż-żgħażagħ u  l-mobilizzazzjoni tal-programmi tal-UE, bħall-programm Erasmus+.  L-istrateġija tal-UE għaż-żgħażagħ tħeġġiġhom ukoll biex jikkunsidraw kwistjonijiet dwar iż-żgħażagħ f’oqsma tal-politika oħrajn li jħallu impatt fuq il-ħajjiet taż-żgħażagħ, bħal qgħad taż-żgħażagħ (inkluż l-iskema ta’ garanzija għaż-żgħażagħ) u l-inklużjoni soċjali (pjattaforma tal-UE kontra l-faqar u l-esklużjoni soċjali).
SFOND
Għal aktar informazzjoni, ara:Portal taż-żgħażagħ (Kummissjoni Ewropea)  Strateġija tal-UE għaż-żgħażagħ (Kummissjoni Ewropea)  Rapport tal-UE dwar iż-żgħażagħ (Kummissjoni Ewropea).  
DOKUMENT EWLIENI
Riżoluzzjoni tal-Kunsill tas-27 ta’ Novembru 2009 dwar qafas imġedded għal kooperazzjoni Ewropea fil-qasam taż-żgħażagħ (2010-2018) (ĠU C 311, 19.12.2009, pp. 1-11).
DOKUMENTI RELATATI
Riżoluzzjoni tal-Kunsill u tar-Rappreżentanti tal-Gvernijiet tal-Istati Membri, li ltaqgħu fi ħdan il-Kunsill, dwar il-Pjan ta’ Ħidma tal-Unjoni Ewropea għaż-Żgħażagħ għall-2016-2018) (ĠU C 417, 15.12.2015, pp. 1-9)
Riżoluzzjoni tal-Kunsill u tar-Rappreżentanti tal-Gvernijiet tal-Istati Membri, li ltaqgħu fi ħdan il-Kunsill, tal-20 ta’ Mejju 2014 dwar ħarsa ġenerali lejn il-proċess ta’ djalogu strutturat inkluż l-inklużjoni soċjali taż-żgħażagħ (ĠU C 183, 14.6.2014, pp. 1-4).Riżoluzzjoni tal-Kunsill u tar-Rappreżentanti tal-Gvernijiet tal-Istati Membri, li ltaqgħu fi ħdan il-Kunsill, tal-20 ta’ Mejju 2014 dwar il-Pjan ta’ Ħidma tal-Unjoni Ewropea għaż-Żgħażagħ għall-2014-2015 (ĠU C 183, 14.6.2014, pp. 5-11).
l-aħħar aġġornament 23.11.2017